CELEX: 62007CJ0198
Language: bg
Date: 2008-12-22
Title: Решение на Съда (четвърти състав) от 22 декември 2008 г. # Donal Gordon срещу Комисия на Европейските общности. # Обжалване - Доклад за развитие на кариерата - Жалба за отмяна - Правен интерес - Длъжностно лице, което страда от пълна и трайна инвалидност. # Дело C-198/07 P.

РЕШЕНИЕ НА СЪДА (четвърти състав)
      22 декември 2008 година
      Дело C-198/07 P
      Donal Gordon
      срещу
      Комисия на Европейските общности 
      „Обжалване — Доклад за развитие на кариерата — Жалба за отмяна — Правен интерес — Длъжностно лице, което страда от пълна и трайна инвалидност“
      Предмет: Жалба срещу Решение на Първоинстанционния съд на Европейските общности от 7 февруари 2007 г. по дело Gordon/Комисия (T‑175/04,
         все още непубликувано в Сборника) за отмяна на това решение
      
      Решение: Частична отмяна на решението.
      
      Резюме
      1.        Длъжностни лица — Жалба — Правен интерес
      (членове 53, 78, 90 и 91 от Правилника за длъжностните лица; членове 13—16 от приложение VIII)
      2.        Длъжностни лица — Атестиране — Съвместна комисия по оценяване
      (член 43 от Правилника за длъжностните лица)
      1.        Длъжностно лице, пенсионирано поради трайна пълна инвалидност на основание членове 53 и 78 от Правилника след подаването на
         жалба срещу неговия доклад за развитие на кариерата, все пак запазва интереса си от обжалване на посочения доклад.
      
      Всъщност, на първо място, независимо от полезността си в бъдеще докладът за развитие на кариерата представлява писмено и формално
         доказателство по отношение на качеството на извършената от длъжностното лице работа. Такова оценяване не е просто описание
         на изпълнените през съответния период задачи, а съдържа и оценка на човешките качества, които атестираното лице е проявило
         при упражняване на професионалната си дейност. Поради това всяко длъжностно лице разполага с право работата му да получи оценка,
         която да бъде извършена правилно и справедливо. Следователно в съответствие с правото на ефективна съдебна защита на длъжностното
         лице трябва във всички случаи да се признае право да обжалва доклад за развитие на кариерата, поради неговото съдържание или
         защото не е изготвен според предписаните в Правилника правила.
      
      На второ място, дори да е вярно, че длъжностно лице, чиято трайна пълна инвалидност е призната от комисията по инвалидност,
         се пенсионира автоматично по силата на членове 53 и 78 от Правилника, положението на такова длъжностно лице се различава от
         положението на длъжностно лице, което е достигнало възрастта за пенсиониране, подало е оставка или е уволнено, тъй като става
         въпрос за обратимо положение. Всъщност длъжностното лице, което страда от такава инвалидност, може един ден отново да поеме
         изпълнението на функциите си в рамките на общностна институция, предвид текста на член 16 от приложение VIII към Правилника.
         В това отношение общата разпоредба на член 53 от Правилника трябва да бъде тълкувана във връзка със специалните разпоредби
         на членове 13—15 от приложение VIII към Правилника. Дейността на длъжностното лице, за което е установено, че е в състояние
         на инвалидност, само се спира, тъй като развитието на положението му в рамките на институциите е подчинено на съществуването
         на условията, обосновали тази инвалидност, което може да бъде контролирано на определени периоди от време.
      
      След като обаче длъжностно лице, което страда от трайна пълна инвалидност, може да бъде възстановено на работа в институциите,
         същото разполага с право, което е равносилно на правото на работещо длъжностно лице, да иска неговият доклад за развитие на
         кариерата да бъде изготвен справедливо, обективно и в съответствие с нормите за правилно оценяване. В случай на възстановяване
         посоченият доклад би бил от полза за развитието на длъжностното лице в рамките на неговата служба или на общностните институции.
         Докладът за развитие на кариерата би представлявал конкретно и формално доказателство за способностите и опита му в рамките
         на институцията, на което той може да се позовава. Посоченият доклад би позволил също на ръководния орган да сравни заслугите
         на кандидатите при евентуално повишаване в длъжност или преместване.
      
      2.        В рамките на въведената от Комисията система за атестиране обстоятелството, че съвместната комисия по оценяване не се произнася
         по съдържанието на доклад за развитие на кариерата, след като е сезирана с жалба срещу него, представлява съществено нарушение
         на процедурата по изготвяне на този доклад, което засяга правата на атестираното длъжностно лице. Всъщност когато тази комисия
         е сезирана с оспорване, разглеждането на доклада за развитие на кариерата представлява съществено формално изискване, а не
         чисто формален етап, тъй като, от една страна, споменатата комисия е единствената участваща в атестационната процедура структура,
         в която са включени представители на персонала, и от друга страна, становищата, които дава, трябва да бъдат взети предвид
         от апелативния оценяващ.